1.+Terveydelliset+tekijät

Yhteishaun hakulomakkeessa kysytään, onko koulutukseen pyrkijällä ammatinvalintaa ja koulutusta haittaavia sairauksia tai vammoja (vrt. HOJKS-lomakkeen laatiminen). Jos koulutukseen hakijalla on jokin terveydellinen riskitekijä, hänen on syytä keskustella lääkärin, opinto-ohjaajan ja kouluterveydenhoitajan kanssa. Diabetesta, epilepsiaa, sydän- ja verisuonitauteja, allergiaa ja käsi-ihottumaa sairastavien oppilaiden kohdalla tulisi selvittää mahdollisimman hyvin etukäteen, millainen on heidän soveltuvuutensa suunnittelemilleen koulutusaloille. Haittatekijöitä ovat lisäksi erilaiset tukielinten sairaudet ja psyykkiset sairaudet, joilla on myös merkitystä koulutusvalintoihin. Sähkö- ja elektroniikka-alalla ja eräillä graafisen alan linjoilla sekä maalarin, laborantin ja parturi-kampaajan alalla edellytetään normaalia värinäköä. Näkövammaisten ei ole hyvä hakeutua niille koulutusaloille, joilla vaaditaan tarkkaa näköä eikä kuulovammaisten niille koulutusaloille, joilla häiritsee melu. Lääkärintodistus on hyvä saada koulutukseen valituilta silloin, kun taustalla vaikuttavat alaa koskeva lainsäädäntö tai alan erityispiirteet. Esimerkiksi merenkulkuoppilaitoksissa opiskelun ehtona on lääkärintodistus, joka osoittaa soveltuvuuden merimiespalveluun. Koulutuksen järjestäjien tehtävänä on informoida etukäteen eri viestintäkeinojen avulla, minkälaisia vaatimuksia koulutukseen liittyy.

Terveydellisiä tekijöitä ja kouluttautumista voidaan tarkastella myös erilaisten tukitoimintojen yhteydessä. Jos lukiolainen ja yleensäkin toisen asteen koulutuksessa opiskeleva on jäänyt jälkeen opinnoissaan tai hänen opiskeluedellytyksensä ovat heikentyneet vamman, sairauden tai toimintavajaavuuden takia, opiskelu voidaan silloin järjestää erityisjärjestelyjen avulla. Toisin sanoen hänelle luodaan mahdollisuudet suorittaa suunnitellut opinnot. Jos erityistukea tarvitseva koulutukseen pyrkijä ei ole enää koulussa, hänellä on mahdollisuus varata aika työvoimatoimiston ammatinvalinnanohjauksesta. Siellä hänen asioitaan pohditaan yksilötasolla yhteistoiminnassa ammatinvalinnan psykologin ja huoltajan kanssa. Tarkoituksena on löytää mahdollisimman sopiva koulutusala. Edellinen oppilaitos voi auttaa myös tarvittaessa koulutusta koskevan tiedon annossa, sillä oppilaitokselle kuuluu jatkoseuranta.

Linkkejä oppilaanohjausta varten: http://www.koulutusnetti.fi/ http://www.virtuopo.net/suomi/ http://www.virtuopo.net/suomi/ammatinvalinta/terveys_ja_ammatinvalinta.html http://www.opintoluotsi.fi/ http://www.ijkk.fi/boost/Employment_B/Employment%202.2.html http://www.opettaja.fi/pls/portal/docs/PAGE/OPETTAJALEHTI_EPAPER_PG/2007_42/page18.htm